Document ID: /roh_data/filtered/fineweb-2-filterrobots_roh.jsonl.gz/4776

Passa 200 persunas èn stadas venderdi saira a Cuira per visitar la vernissascha da la nova exposiziun dal museum d'art cun il titel: «Not Vital. univers privat». Il spezial: L'exposiziun mussa ovras dals ultims 50 onns, pia giuvnas enfin veglias. Uschia as possa er chattar in fil cotschen, di il directur dal museum Stephan Kunz. Tipic sajan per exempel sculpturas autas sco pals ubain pitgas ch'èn pusadas vid la paraid. L'art da Not Vital cumpiglia dentant betg be sculpturas, mabain er fotografias, dissegns, stampa, grafica ed architectura.
Il cosmopolit
Dentant saja l'exposiziun betg bajegiada si tant sin differentas fasas da la vita da l'artist, mabain plitost sin lieus nua ch'el ha vivì. Per exempel èn en ils giuvens onns da l'artist a Sent anc las nursas ubain la naiv impurtanta per sias ovras. Durant ses temps en l'Africa han lura dentant ils chamels remplazzà las nursas. Ed er il material saja s'adattà - en l'Africa hajan ils artisans lavurà bler cun argient.
L'exposiziun è anc da vesair enfin ils 19 da november.
RR actualitad 06:00